Fá umbeðin gögn af tölvu Jóns Geralds
Eftir Sunnu Ósk Logadóttur sunna@mbl.is
Samkomulag hefur náðst milli verjenda sakborninga í Baugsmálinu og ákæruvaldsins um afhendingu á frekari gögnum af tölvu Jóns Geralds Sullenberger, fyrrum viðskiptafélaga Baugsmanna. Um er að ræða tölvupóst Jóns Geralds og sakborninga og annarra vitna í málinu, sem hafði af lögreglu ekki verið skilgreindur sem rannsóknargögn. "Öll vandamál eru leyst og það er engin ágreiningur í gangi lengur um [gögnin]," segir Sigurður Tómas Magnússon, settur ríkissaksóknari í málinu.
Á fundi í gær fóru verjendur sakborninga yfir með Sigurði hvaða gögn þeir teldu sig þurfa. "Þeir gáfu til kynna hvaða gögn þeir vildu fá og síðan verður unnið að því að láta þá fá gögnin á rafrænu formi."
Áður var búið að leggja fram öll gögn í málinu, en verjendur kröfðust þess að fá gögnin sem nú hefur náðst samkomulag um til viðbótar, enda töldu þeir hugsanlegt að þau tengdust málinu, að sögn Sigurðar. Hann segir að þetta þurfi ekki að þýða að umrædd gögn teljist nú til rannsóknargagna málsins. "Gögnin verða skoðuð með tilliti til þess að [verjendur] telji eitthvað bitastætt í þeim."
Verjendur fá þó ekki aðgang að öllum gögnum af hörðum diski Jóns Geralds. Aðspurður um hvað langt sé hægt að ganga hvað varðar afhendingu slíkra gagna segir Sigurður: "Það þarf að skera á milli hvað er forsvaranlegt að afhenda með tilliti til friðhelgi vitnis sem leggur fram gögn til lögreglu. [...] en auðvitað þarf að sýna verjendunum ákveðið traust líka."
Sigurður álítur því að nú standi ekkert út af borðinu hvað varðar gögn í málinu, í það minnsta eins og stendur. "Eins og sakir standa tel ég að það sé enginn ágreiningur um gögn," segir Sigurður.
Aðspurður um næsta skrefið í Baugsmálinu af hálfu ákæruvaldsins segist Sigurður sem minnst vilja segja um það á þessari stundu. "Það er ekki búið að boða til þinghalds í málinu aftur en það hafa verið óformlegar þreifingar um það hvenær aðalmeðferðin geti farið fram." Uppástungur hafi komið frá dómara hvað varðar tímasetningar þinghaldsins en eftir eigi að fastsetja þær.
Samkomulag hefur náðst milli verjenda sakborninga í Baugsmálinu og ákæruvaldsins um afhendingu á frekari gögnum af tölvu Jóns Geralds Sullenberger, fyrrum viðskiptafélaga Baugsmanna.
Um er að ræða tölvupóst Jóns Geralds og sakborninga og annarra vitna í málinu, sem hafði af lögreglu ekki verið skilgreindur sem rannsóknargögn.
Á fundi í gær fóru verjendur sakborninga yfir með Sigurði hvaða gögn þeir teldu sig þurfa.
Áður var búið að leggja fram öll gögn í málinu, en verjendur kröfðust þess að fá gögnin, enda töldu þeir hugsanlegt að þau tengdust málinu.
Verjendur fá þó ekki aðgang að öllum gögnum af hörðum diski Jóns Geralds.